RETTENS DOM (Tredje Afdeling)

17. februar 1998

Sag T-91/96

Nicole Hankart

mod

Rådet for Den Europæiske Union

»Tjenestemænd — generel udvælgelsesprøve — praktisk gennemførelse — bortkomst af en besvarelse af en skriftlig prøve — manglende adgang til den efterfølgende prøve«

Fuldstændig gengivelse på fransk II-149

Angående:

Påstand om annullation af den af udvælgelseskomiteen for den generelle udvælgelsesprøve Rådet/C/360 trufne afgørelse af 13. marts 1996 om ikke at give sagsøgeren adgang til anden del af de skriftlige prøver i forbindelse med denne udvælgelsesprøve.

Udfald:

Annullation.

Resumé af dom

Sagsøgeren, der var faglært medhjælper i lønklasse D3 i den fælles tjeneste »Tolkning og konferencer« i Kommissionen for De Europæiske Fællesskaber, fik ved skrivelse af 12. oktober 1995 meddelelse om den afgørelse, hvorved udvælgelseskomiteen for den generelle udvælgelsesprøve Rådet/C/360 havde besluttet af give hende adgang til de skriftlige prøver i forbindelse med denne udvælgelsesprøve, der blev afholdt med henblik på oprettelse af en ansættelsesreserve af fransksprogede sekretærer (meddelelse om udvælgelsesprøve offentliggjort i EFT 1994 C 345 A, alene den franske udgave, s. 3).

Ifølge meddelelsen om udvælgelsesprøven skulle der være tre grupper af prøver. Den første gruppe skulle bestå af tre obligatoriske håndskrevne prøvebesvarelser, nærmere bestemt skrivning efter diktat, udarbejdelse af en lettere tekst på fransk samt en sproglig prøve i form af en besvarelse af et »multiple choice«-spørgeskema vedrørende en tekst på et andet fællesskabssprog end fransk. Det anførtes, at ansøgerne for at få adgang til den anden gruppe af prøver skulle opnå mindst 60% af det maksimale pointtal for hver af de obligatoriske håndskrevne prøver. Den anden gruppe af prøver omfattede to obligatoriske prøver i brug af edb-udstyr samt en fakultativ prøve i stenografi. Den tredje gruppe af prøver omfattede to obligatoriske mundtlige prøver.

Den første del af prøverne blev afholdt den 17. november 1995, på samme tidspunkt i Bruxelles og i Paris. I Bruxelles mødte 1147 ansøgere, herunder sagsøgeren, op til prøverne. Ansøgerne blev placeret det pågældende sted i grupper, i alfabetisk rækkefølge. Ved afslutningen af hver prøve blev de bedt om at aflevere deres manuskripter og den udleverede prøve til de tilsynsførende for den gruppe, de var placeret i. De sioille efterlade eventuelle Madder i papirkurve, der var placeret ved siden af de tilsynsførende, og ubrugt papir på bordene.

Efter afslutningen af den første og den anden prøve kontrollerede de tilsynsførende for hver gruppe af ansøgere på stedet og under forløbet af den følgende prøve, at antallet af afleverede prøvebesvarelser svarede til antallet af ansøgere i den pågældende gruppe, ligesom de loinne identificere de ansøgere, der ikke havde afleveret en af prøvebesvarelserne. I forbindelse med den tredje og sidste prøve foretog de tilsynsførende derimod først optællingen og kontrollen, efter at ansøgerne havde forladt stedet.

Ifølge tilstedeværelseslisten afleverede sagsøgeren de to første prøvebesvarelser, men ikke den tredje. Som følge heraf blev der angivet påtegningen »opgivet« ved sagsøgerens navn, og dette blev strøget af listen.

Ved skrivelse af 12. januar 1996, der var underskrevet af P., en tjenestemand i Rådets ansættelsestjeneste, fik sagsøgeren meddelelse om udvælgelseskomiteens beslutning om ikke at give hende »adgang til de mundtlige prøver, da [hun] ikke [havde] deltaget i samtlige de obligatoriske skriftlige prøver i forbindelse med udvælgelsesprøven«.

Den 1. og den 11. marts 1996 meddelte sagsøgeren skriftligt P., at hun rent faktisk havde deltaget i samtlige de obligatoriske skriftlige prøver, idet hun anmodede om, at der blev iværksat en undersøgelse med henblik på at fastslå, at dette havde været tilfældet.

Ved skrivelse af 13. marts 1996 (den omtvistede afgørelse) afviste formanden for udvælgelseskomiteen sagsøgerens klage med følgende begrundelse:

»Det fremgår, at en af de skriftlige prøvebesvarelser ikke blev afleveret til de for udvælgelsesprøven ansvarlige, der var til stede. Jeg må derfor gå ud fra, at De ikke deltog i samtlige de i meddelelsen om udvælgelsesprøven fastlagte prøver.

Af denne grund er udvælgelseskomiteen ikke i stand til at give Dem et pointtal, og som formand for udvælgelseskomiteen beklager jeg at måtte meddele Dem, at De ikke vil kunne få adgang til de praktiske prøver ...«

Realiteten

Retten bemærkede, at der var blevet anlagt et åbenbart urigtigt skøn ved udvælgelseskomiteens beslutning om ikke at give sagsøgeren adgang til den mundtlige prøve i forbindelse med udvælgelsesprøven, efter at den tredje skriftlige prøvebesvarelse var bortkommet, idet administrationen ikke kunne antages at have godtgjort, at sagsøgeren ikke havde afleveret sin besvarelse, således at hun måtte anses for at have opgivet at besvare prøven.

Konklusion:

Den af udvælgelseskomiteen for udvælgelsesprøven Rådet/C/360 trufne afgørelse af 13. marts 1996 om ikke at give sagsøgeren adgang til anden del af de skriftlige prøver i forbindelse med denne udvælgelsesprøve annulleres.